ອ​ັ​ຟ​ກາ​ນິ​ສ​ຖານ ສາ​ບານ ປ​ະ​ທາ​ນາ​ທິ​ບໍ​ດີ ສອງ​ຄົນ ເຂົ້າ​ດຳ​ລົງ​ຕຳ​ແໜ່ງ ​ໃນ​ວັນ​ດຽວ​ກັນ
ທ່ານ​ອັບ​ດູ​ລ​ລາ ໄດ້​ປະ​ຕິ​ເສດ​ວ່າ ຜົນ​ການ​ເລືອກ​ຕັ້ງນັ້ນ ​ເປັນ​ການ​ສໍ້​ໂກງ ໂດຍ​ກ່າວ​ອ້າງວ່າ ທ່ານ​ແລະ​ທີມ​ງານ​ຂອງ​ທ່ານ ໄດ້​ຊະ​ນະ​ການ​ປ່ອນ​ບັດ ແລະ​ໄດ້​ຂົ່ມ​ຂູ່​ວ່າ ທ່ານ​ຈະ​ຈັດ​ຕັ້ງ​​ລັດ​ຖະ​ບານ​ຂອງ​ທ່ານ​ເອງ.
ທ່ານອາສຣາຟ ການີ ຜູ້ທີ່ໄດ້ຖືກໃຫ້ເປັນປະທານາທິບໍດີ ແລະຄູ່ແຂ່ງຂອງທ່ານ ໃນການເລືອກຕັ້ງ ຄື ທ່ານອັບດູລລາ ອັບດູລລາ ຜູ້ທີ່ໄດ້ຮັບຄະແນນ ເປັນອັນດັບທີສອງ ຕ່າງກໍໄດ້ສາບານຕົວ ໃນພິທີເຂົ້າຮັບຕຳແໜ່ງ ໃນວັນຈັນມື້ນີ້ ອັນເປັນການທະວີຄວາມເຄັ່ງຕຶງທາງການເມືອງ ແລະຈະເປັນບັນຫາທ້າທາຍໃໝ່ ຕໍ່ຄວາມພະຍາຍາມໃນການເຈລະຈາສັນຕິພາບ ທີ່ນຳພາໂດຍສະຫະລັດ ເຖິງຢ່າງໃດກໍຕາມ ໃນເບື້ອງຕົ້ນ ພິທີສາບານຕົວເຂົ້າຮັບຕຳແໜ່ງຂອງທັງສອງຕ່າງກໍໄດ້ຖືກເລື່ອນເວລາອອກໄປ ຊຶ່ງປາກົດວ່າ ໃຫ້ສະຫະລັດຫາທາງແກ້ໄຂວິກິດການ ທີ່ສັບສົນວຸ້ນວາຍນີ້ ທາງດ້ານການທູດ ທ່ານການີ ຈະໄດ້ສາບານໂຕ ກ່ອນເປັນຜູ້ທຳອິດ ໃນພິທີທີ່ມີການຖ່າຍທອດສົດ ບ່ອນທີ່ລວມມີບັນດາແຂກຕ່າງປະເທດອື່ນໆເຂົ້າຮ່ວມ ພ້ອມດ້ວຍ ທູດພິເສດ ສະຫະລັດ ທ່ານ ຊາລເມ ຄາລີຊາດ ແລະ ຜູ້ບັນຊາການກອງກຳລັງນາໆຊາດຂອງສະຫະລັດ ທ່ານສະກອຕ ມີເລີ ແຕ່ ທ່ານອັບດູລລາ ຜູ້ທີ່ດຳລົງຕຳແໜ່ງເປັນຫົວໜ້າບໍລິຫານ ໄດ້ປະຕິເສດວ່າ ຜົນການເລືອກຕັ້ງນັ້ນ ເປັນການສໍ້ໂກງ ໂດຍກ່າວອ້າງວ່າ ທ່ານແລະທີມງານຂອງທ່ານ ໄດ້ຊະນະການປ່ອນບັດ ແລະໄດ້ຂົ່ມຂູ່ວ່າ ທ່ານຈະຈັດຕັ້ງລັດຖະບານຂອງທ່ານເອງ ຄະນະກຳມາທິການເລືອກຕັ້ງຂອງອັຟການິສຖານ ເມື່ອທ້າຍເດືອນແລ້ວນີ້ ໄດ້ປະກາດໃຫ້ ທ່ານການີ ຜູ້ທີ່ດຳລົງຕຳແໜ່ງໃນປັດຈຸບັນ ເປັນຜູ້ຊະນະ ໃນການແຂ່ງຂັນເລືອກຕັ້ງປະທານາທິບໍດີ ທີ່ມີແຕ່ຄວາມຂົມຂື່ນ ເມື່ອວັນທີ 28 ກັນຍາຜ່ານມາ ໃນວັນຈັນມື້ນີ້ ທ່ານອັບດູລລາໄດ້ຂຽນຂໍ້ຄວາມລົງໃນທວີດເຕີ ເຖິງຄວາມໝັ້ນໝາຍທີ່ຈະດຳເນີນການຕໍ່ໄປຂອງທ່ານວ່າ “ຜູ້ໃດກໍຕາມບໍ່ຄວນຕີລາຄາຕ່ຳເກີນໄປກ່ຽວກັບຄວາມໝັ້ນໝາຍ ເພື່ອປະຊາທິປະໄຕອັນແທ້ຈິງຂອງພວກເຮົາ ແລະການຕັດສິນໃຈທີ່ຈຂະຍຶດໝັ້ນໃນການປົກຄອງດ້ວຍຕົວບົດກົດໝາຍ ປະຫວັດຂອງພວກເຮົາ ກ່ຽວກັບການປະຕິເສດ ແລະການຜ່ອນສັ້ນຜ່ອນຍາວຂອງພວກເຮົາ ບໍ່ຄວນຖືກນຳມາເປັນສາເຫດ ໃຫ້ບຸກຄົນໃດບຸກຄົນນຶ່ງ ບໍ່ຖືສຳຄັນກ່ຽວກັບພວກເຮົາ ການປະກາດເປັນໂມຂະກ່ຽວກັບການສໍ້ໂກງໃນການປ່ອນບັດທັງໝົດ ແມ່ນເປັນທາງອອກ!” ທ່ານການີ ແລະ ທ່ານອັບດູລລາ ທັງສອງໄດ້ຖືກຕ້ອງຕິຢ່າງໜັກຈາກບັນດານັກການເມືອງ ແລະມະຫາຊົນທັງຫຼາຍ ຜູ້ທີ່ໄດ້ພາກັນສະແດງຄວາມຄິດເຫັນທີ່ບໍ່ພໍອົກພໍໃຈຂອງພວກເຂົາເຈົ້າ